KOMISIJOS SPRENDIMAS
2007 m. gruodžio 21 d.
nustatantis Bendrijos finansinę paramą išlaidoms, patirtoms 2006 m. Jungtinėje Karalystėje taikant skubias kovos su paukščių gripu priemones, padengti
(Pranešta dokumentu Nr. C(2007) 6687)
(Tekstas autentiškas tik anglų kalba)
(2008/27/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 3a straipsnio 1 dalį,
kadangi:
(1)
2006 m. Jungtinėje Karalystėje buvo kilę paukščių gripo protrūkių. Atsiradus šiai ligai Bendrijos gyvulių populiacijai kilo didelis pavojus.
(2)
Siekdama užkirsti kelią ligos plitimui ir padėti ją kuo skubiau likviduoti, Bendrija turėtų finansiškai prisidėti prie reikalavimus atitinkančių valstybės narės išlaidų, patirtų taikant skubias kovos su šia liga priemones, padengimo, kaip nustatyta Sprendime 90/424/EEB.
(3)
2007 m. balandžio 25 d. Komisijos sprendimu 2007/272/EB dėl 2006 m. Bendrijos finansinės paramos, skirtos skubioms kovos su paukščių gripu priemonėms Jungtinėje Karalystėje (2), buvo skirta finansinė parama, sudaranti 50 % Bendrijos finansinės paramos reikalavimus atitinkančių išlaidų, skirtų kovos su šiuo ligos protrūkiu priemonėms įgyvendinti.
(4)
Pagal tą sprendimą Bendrijos finansinė parama mokama remiantis 2007 m. gegužės 18 d. pateiktu Jungtinės Karalystės prašymu ir patvirtinamaisiais dokumentais, nurodytais 2005 m. vasario 28 d. Komisijos reglamento (EB) Nr. 349/2005, nustatančio Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (3), 7 straipsnyje.
(5)
Atsižvelgiant į šiuos faktus, reikėtų nustatyti bendrą Bendrijos finansinės paramos sumą išlaidoms, patirtoms 2006 m. Jungtinėje Karalystėje likviduojant paukščių gripą, padengti.
(6)
Remiantis Komisijos patikrinimų, atliktų pagal Bendrijos veterinarijos taisykles, rezultatais ir Bendrijos finansinės paramos teikimo reikalavimais, visa nurodyta išlaidų suma negali būti pripažinta Bendrijos finansinės pagalbos reikalavimus atitinkančia suma.
(7)
2007 m. spalio 5 d. raštu Jungtinė Karalystė buvo informuota apie Komisijos pastabas, reikalavimus atitinkančių išlaidų apskaičiavimo metodą ir galutines išvadas.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Sprendimu 2007/272/EB nustatoma, kad bendra Bendrijos finansinė parama išlaidoms, susijusioms su paukščių gripo likvidavimu 2006 m. Jungtinėje Karalystėje, padengti yra 385 363,67 EUR.
2 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2007 m. gruodžio 21 d.